Дадэ Iумахуэ Шыгъушэ ТIибэ
«Дэтхэнэ зы цIыхури игъащIэкIэ псэун хуэдэу лэжьэн, пщэдей дунейм ехыжын хуэдэу псэун хуейщ», — жаIэ. Иджыблагъэ дунейм ехыжа дадэ Iумахуэ Шыгъушэ ТIибэ Хьэзешэ и къуэр мы псэлъафэм тету псэуами ярейт.
ПщIэ иIэу, нэмыс хэлъу, IуэхуфIхэр и IэрыкIыу илъэси 100-кIэ псэуа ТIибэ къэзымыцIыху щIагъуэ Зеикъуэ ущрихьэлIэнтэкъым. Хэку зауэшхуэм лIыгъэ щызэрихьэу хэ-тащ, и жылэ къигъэзэжа нэужь, и къару емыблэжу мамыр гъащIэр зыфIэзыгъэувэжахэми ящыщщ, и ныбжьыр хэкIуэтэхукIэ колхозым хэлэжьыхьащ. И лIыгъэм, лэжьыгъэфIым къыпэкIуэу къэралыр мызэ-мытIэу къыхуэупсащ медалхэмрэ щIыхь тхылъхэмкIэ.
Сыт-тIэ цIыхум къигъанэр езым и ужькIэ? И Iэужьырщ, Iуэхурщ, псалъэрщ, щIэблэрщ. Абыхэм ящыщ дэтхэнэмкIи лъэужь нэху дунейм къытринащ Шыгъушэ ТIибэ. Ар и лъэпкъышхуэр зэрыгушхуэ дадэ Iущт, абы и хьэщIэщыр зэи нэщI хъуртэкъым. И щхьэгъусэ Лидэрэ езымрэ зэдапIащ пхъуитхурэ зы къуэрэ. ЦIыхупсэм сытри тохуэ жыхуаIэм ярейт ТIибэрэ Лидэрэ я гъащIэр. Я ныбжьыр хэкIуэтауэ гуауэ куэд ялъэгъуащ зэщхьэгъусэхэм. Арати, гугъуехьым игъэбгъунлъа узыншагъэр гуауэм къыхигъэщIэпащ.
И цIыху хэтыкIэкIэ, и хьэл-щэн екIукIэ, и гушыIэ дахэкIэ езым къилэжьыжа гулъытэм зэи щIыщIэртэкъым ТIибэ. И бынхэр, къуэрылъху-пхъурылъхухэр игъэгушхуэрт, яхуэнабдзэгубдзаплъэт, и Iыхьлыхэм гуапэу, гущIэгъулыуэ яхущытт.
Псом хуэмыдэу ТIибэ фIэфIт ТекIуэныгъэм и махуэр. Президент Путин Владимир къыбгъэдэкIыу иужьрей зэманым къыIэрыхьа фIыщIэ тхылъ зыбжанэм и гукъыдэжыр къаIэтырт. ИригуфIэрт а махуэшхуэр къыдагъэлъэпIэну цIыху куэд къызэрызэхуэсым. Республикэм, районым и лIыкIуэхэр и гуапэу иригъэблагъэрт, къэралым и тыгъэхэр яригъэлъагъурт.
Шэч хэмылъу, хьэлъэщ апхуэдэлI лъэпкъым зэрыхэмытыжыр зыхэпщIэну. Лъэпкъым я нэхъыжьыфIыр дунейм темытыжми, ар я гъусэщ жи-Iа псалъэ IущхэмкIэ, зэфIиха IуэхущIафэ екIухэмкIэ, иIа гупсысэ шэщIахэмкIэ. Iыхьлыхэм, благъэхэм, бынхэм я дадэ Iумахуэм и пщIэр яIыгъыу, и щIэиныр ягъэбагъуэу куэдрэ кIэлъыпсэунхэу ди гуапэщ.
ЩОДЖЭН Iэминат.
